## Odluka o predmetima koji se uvoze, unose ili primaju u carinsko područje Republike Hrvatske, a ne smatraju se carinskom robom

### NN 142/1997 (31.12.1997.), Odluka o predmetima koji se uvoze, unose ili primaju u carinsko područje Republike Hrvatske, a ne smatraju se carinskom robom

# VLADA REPUBLIKE HRVATSKE

Na temelju članka 4. stavka 4. Carinskog zakona ("Narodne novine", br.
53A/91, 64/91, 33/92, 106/93 i 92/94), Vlada Republike Hrvatske je na sjednici
održanoj 30. prosinca 1997. godine donijela

## **ODLUKU**

### **O PREDMETIMA KOJI SE UVOZE, UNOSE ILI PRIMAJU U CARINSKO PODRUČJE REPUBLIKE HRVATSKE, A NE SMATRAJU SE CARINSKOM ROBOM**

I.

Ne smatraju se carinskom robom (u daljnjem tekstu: necarinska roba)
i ne podliježu obvezi plaćanja carine, poreza i drugih davanja, koja se
plaćaju pri uvoznom carinjenju robe, predmeti koje u carinsko područje
Republike Hrvatske uvoze, unose ili primaju useljenici i povratnici koji
se useljavaju ili vraćaju u Republiku Hrvatsku.

Necarinskom robom smatraju se predmeti kućanstva i osobne stvari, po
vrsti i količini primjerenoj potrebama kućanstva i u količini koja nije
namijenjena za prodaju ili druge poduzetničke svrhe, a koje uvoze, unose
ili primaju useljenici i povratnici.

II.

Useljenicima i povratnicima iz točke I. ove Odluke smatraju se:

1. hrvatski državljani i građani hrvatske narodnosti koji se doseljavaju
iz drugih država nastalih raspadom bivše SFRJ,

2. hrvatski državljani koji su po bilo kojoj osnovi bili na radu u inozemstvu
neprekidno najmanje dvije godine ili 24 mjeseca s prekidima u posljednje
4 godine, odnosno boravili u inozemstvu najmanje sedam godina, a trajno
se useljavaju u Republiku Hrvatsku iz ostalih država,

3. hrvatski državljani koji su tijekom Domovinskog rata organizirano
izbjegli iz Republike Hrvatske i imaju status izbjeglice prema Zakonu o
statusu izbjeglica i prognanika ("Narodne novine", broj 96/93) i nisu izbjegavali
obveze po osnovi obrane ili drugih zakonom utvrđenih obveza prema Republici
Hrvatskoj, a vraćaju se u Republiku Hrvatsku.

III.

Ovom Odlukom obuhvaćeni su predmeti kućanstva i osobne stvari koje su
bile upotrebljavane ili/i za koje korisnik povlastice može predočiti račun
ili drugu vjerodostojnu ispravu o njihovoj kupnji ili drugom načinu stjecanja,
najmanje jednu godinu prije useljavanja ili povratku u Republiku Hrvatsku.

Povlastica iz točke II. ove Odluke može se koristiti jednokratno.

Ukoliko se korisnik povlastice iz točke II. ove Odluke vrati u inozemstvo
prije isteka roka od godinu dana, obavezan je platiti carinu, porez i druga
davanja kojih je bio oslobođen pri uvoznom carinjenju robe.

Obračun će se izvršiti prema carinskoj osnovici i stopi carine i poreza
utvrđenim pri uvoznom carinjenju robe.

IV.

Ovlašćuje se ministar financija da propiše listu predmeta kućanstva
i osobnih stvari koje se smatraju necarinskom robom u skladu s odredbama
ove Odluke, te postupak ostvarivanja carinskih i poreznih povlastica po
ovoj Odluci.

V.

Ova Odluka stupa na snagu danom objave u "Narodnim novinama", a primjenjuje
se od 1. siječnja 1998. godine.

Klasa:413-01/97-01/11
Urbroj: 5030116-97-1
Zagreb, 30. prosinca 1997.

Potpredsjednik
**mr. Borislav Škegro,** v. r.

Odluka, NN 142/1997-2023